ર૦૦૬થી ર૦૧૦ દરમિયાન ગીર જંગલમાં જુદા જુદા વિસ્તારોમાંથી ૧ર જેટલા અજગરોને પકડવામાં આવ્યા છે. જેમાંથી ૯ માદા અજગર હતા. આ અજગરો લંબાઈમાં અને તંદુરસ્તીમાં ખૂબ સારા હોવાનું નોંધાયું છે. જોકે અજગરોની શિકારની સ્થિતિ પર નજર રાખવામાં આવતા કોઈ અજગરે હરણનો શિકાર કર્યો હોય પછી એ અજગર ફરી હરણનો જ શિકાર કરતા થયા હોવાનું નોંધાયું છે. ગીર જંગલમાં વર્ષો સુધી વન્યપ્રાણીઓના રક્ષણ અને સંવર્ધનની કામગીરી સાથે સંકળાયેલા લોકો પણ આ વાત સાથે સહમત થાય છે. સંદિપકુમાર ઉમેરે છે, "અજગરના ઉપરના હોઠ પર ખાસ પ્રકારનું 'હિટ સેન્સર' હોય છે જે ગંધ અને શિકારના શરીરમાંથી નીકળતી ગરમી(હીટ) પ્રત્યે અત્યંત સંવેદનશીલ હોય છે. અજગર તેના શિકારની નજીક હોય તે સ્થિતિ આ જીવ પામી ગયા પછી શિકાર પર તરાપ મારી શિકારને ફસાવવાની કાર્યપદ્ધતિ આ જીવમાં અદ્ભુત હોય છે. પણ, અજગર એક પ્રાણી(ખાસ કરીને હરણ)નો શિકાર કરે પછી એ પ્રાણીની ગંધ તેના સેન્સરમાં એવી તો જામી પડે કે પછી અજગર ચિત્તલ જેવા હરણનો જ શિકાર કરતા રહે!"